CELEX: 62014CN0121
Language: et
Date: 2014-03-12 00:00:00
Title: Kohtuasi C-121/14: 12. märtsil 2014 esitatud hagi – Suurbritannia ja Põhja-Iiri Ühendkuningriik versus Euroopa Parlament ja Euroopa Liidu Nõukogu

5.5.2014   
            
            
               ET
            
            
               Euroopa Liidu Teataja
            
            
               C 135/28
            
         12. märtsil 2014 esitatud hagi – Suurbritannia ja Põhja-Iiri Ühendkuningriik versus Euroopa Parlament ja Euroopa Liidu Nõukogu
   (Kohtuasi C-121/14)
   2014/C 135/33
   Kohtumenetluse keel: inglise
   
      Pooled
   
   
      Hageja: Suurbritannia ja Põhja-Iiri Ühendkuningriik (esindajad: M. Holt ja barrister D.J. Rhee)
   
      Kostjad: Euroopa Parlament ja Euroopa Liidu Nõukogu
   
      Hageja nõuded
   
   
               —
            
            
               tühistada vaidlustatud akti artikkel 29 ja selle II lisa osas, milles selle sätted laiendavad Londonist kaugemale määruse (EL) nr 913/2010 algses lisas märgitud kaubaveokoridori nr 2 (nüüd Põhjamere–Vahemere kaubaveokoridor); ja
            
         
               —
            
            
               mõista kohtukulud välja Euroopa Parlamendilt ja Euroopa Liidu Nõukogult.
            
         
      Väited ja peamised argumendid
   
   Käesolevas tühistamishagis viidatud vaidlustatud akti sätted muudavad Euroopa Parlamendi ja nõukogu 22. septembri 2010. aasta määrust (EL) nr 913/2010 (1), konkurentsivõimeliseks kaubaveoks kasutatava Euroopa raudteevõrgustiku kohta, selliselt, et asendab selle määruse lisas nimetatud „esialgsete kaubaveokoridoride” loetelu vaidlustatud akti II lisas uue „esialgsete kaubaveokoridoride” loeteluga.
   Nimetatud muudatus tähendab muu hulgas seda, et Ühendkuningriik on kohustatud osalema „Põhjamere–Vahemere” kaubaveokoridori loomisel, millega kaasneb kohustus välja ehitada 10. novembriks 2016 liinid kaubaveokoridorile jäävate teiste liikmesriikide ja Londoni vahele ning 20. novembriks 2018 liinid Londonist Glasgow’sse, Edinburghi, Southamptoni ja Felixstowe’i. Ühendkuningriik ei ole heaks kiitnud määruses (EL) nr 913/2010 algselt ette nähtud kaubaveokoridori sellist laiendamist.
   Ühendkuningriik esitab seega oma nõuded järgmistel põhjustel:
   
               a)
            
            
               vaidlustatud otsuse artiklist 29 tulenevate „esialgsete kaubaveokoridoride” laiendamisega soovitakse saavutada ELTL artiklis 170 sätestatud eesmärkide täitmine üleeuroopalise transpordipoliitika osas. Seega, tuginedes asjaolule, et ELTL artiklid 170 ja 172 on vaidlustatud akti sätete suhtes lex specialis, võib viimaseid võtta üksnes nimetatud artiklite alusel ja kohaselt;
            
         
               b)
            
            
               „esialgsete kaubaveokoridoride” laiendused, mis tulenevad vaidlustatud akti artiklist 29, on esiteks ühist huvi pakkuvad projektid (ELTL artikli 171 esimese taande mõttes) ja teiseks seotud iga liikmesriigi territooriumiga, kellelt eeldatakse nende valmimisel osalemist. Seetõttu on nende laienduste üle otsustamisel Ühendkuningriiki puudutavas osas rikutud ELTL artikli 172 teises lõigus sätestatud tingimust, milleks on asjassepuutuva liikmesriigi heakskiit;
            
         
               c)
            
            
               vaidlustatud akti II lisa need sätted, mille kohaselt on nõutav Ühendkuningriigi osalemine tema territooriumil Põhjamere–Vahemere kaubaveokoridori loomisel (i) Londonist kaugemale (st Glasgow’sse, Edinburghi, Felixstowe’i ja Southamptoni) või (ii) üldse, on eraldatavad II lisa muust osast. Lisaks on igal juhul kogu vaidlustatud akti II lisa (ja artikkel 29) eraldiseisev ja eraldatav määruse ülejäänud osast.
            
         
      (1)  ELT L 276, lk 22.